  Виталий Пронин Кун Кенешлэн Президиумез сэрттӥз-пертчиз та дырлы тужгес но лэчыт 9 пала ужпумъёсты.2010-тӥ арын шаерамы кылдытэмын нылпиослэн правооссыя оскем муртлэн аппаратэз. Та удыс оскемын Ольга Авдеевалы. Президиуме люкаськемъёслы со ивортӥз кылем арын пиналъёсын ужамез пумысен.- Миым милемлы вазиськиз 937 мурт, вуиз 500 гожтэт, - веранзэ мытӥз Ольга Леонидовна. - Та вазиськонъёс пӧлысь бадӟым люкетэз герӟаськемын улон инты басьтонэн, пиналлэсь дышетсконзэ радъянэн, юрттэт куронэн. Пусйыны кулэ: азьвыл аръёсын ӵошатыса, йылӥзы анай-атайёслэн но нылпиослэн кусыпъёсынызы, пиналъёслэн бер ӝыт калтыртэменызы герӟаськем ужпумъёс. Ми дэмен ужаськомы Югдурез утёнъя министерствоен. Аппаратысьтымы специалистъёс вуыло шаермылэн пӧртэм сэрегъёсаз - пиналъёс пӧлын валэктон уж нуо.Нылпиослэн правооссыя оскем муртлэсь ужзэ шӧдскымон капчиятӥзы котькуд муниципал кылдытэт борды юнматэм юрттӥсьёс. Уполномоченнойлы соос вакчи дыр ӵоже иворто нылпиосын герӟаськем шуг-секытъёс сярысь. Пиналлэн психикаезлы арысь аре бадӟымгес но бадӟымгес кышкытлык кылдытэ Интернетлэн вӧлмемез.Президиуме люкаськемъёс огкылэ вуизы: пиналъёсын, соослэн тазалыкенызы герӟаськем ужпумез «Правительстволэн часаз» эскероно Кун Кенешлэн 25-тӥ июне ортчоно сессияз.Президиумын вераськиз Калыкез улон-вылонын утёнъя министрлэн воштӥсез Константин Коньков. Со ивортӥз 2011-тӥ-2015-тӥ аръёслы чаклам «Доступная среда» программалэн быдэсъяськемез сярысь. Со герӟаськемын шаерысьтымы инвалидъёслэсь, мӧйыослэсь но пичи нылпиосын анайёслэсь улонзэс капчиятонэн. Но та программа улонэ кема пыӵаны выре. Соин ик Президиуме пырисьёс решение кутӥзы: Правительстволы вазиськоно, программаез быдэстонэ муниципал кылдытэтъёсты но мед кыскозы. Тужгес но бадӟым саклык висъяно ляб адӟись-кылӥсь инвалидъёслы - соос шуг-секытъёстэк шедьыны мед быгатозы тазалыкез эмъянъя но культура юртъёсты. Городъёсысь транспортын но соос понна нимысьтыз ивортонъёс дасяно. Со сяна, «Удмуртия» телерадиокомпанилы ӵектоно передачаоссэ сурдопереводэн но субтитръёсын сётъяны.Президиуме пырисьёс тодматскизы на Пенсиосъя, озьы ик Социальной страхованиея кун фондъёслэн Удмурт ёзъёссылэн ужаменызы. Кылем арын тыршемзылы йылпумъянъёс лэсьтӥзы та фондъёслэн кивалтӥсьёссы Алексей Бельтюков но Надежда Лобанова. Депутатъёс огкылэ вуизы: азьланяз эшшо но бадӟымгес саклык висъяно ужасьёслэсь правооссэс утёнлы, уж сётӥсьёс соос понна вытъёсты дыраз мед тырозы.Елена Никитина Теги: КунКенеш ОльгаАвдеева тазалык  